Document ID: /roh_data/filtered/fineweb-2-filterrobots_roh.jsonl.gz/47901

Quasi tut las garaschas che RTR ha dumandà, han ditg ch’ellas sajan preparadas, u sa preparan sin l’avegnir che daventa adina pli electric. Sch’ins veglia u betg, è il tenor unanim stà: Nus stuain ans adattar a la nova situaziun. Per part dovria quai novas investiziuns. Ma quellas sajan necessarias, per s’adattar a l’avegnir.
Tenor stimas ch’èn da leger en las medias è da quintar ch’autos electrics dettian bun 30% pli paucas entradas per las garaschas. Quai saja ina sfida, ma i dettia era novas entradas è stà da sentir dals represchentants da las garaschas. Cun quai ch’autos electrics sajan bler pli grevs pervi da lur battarias, dovrian quels per exempel dapli pneus, che vegnian isads pli spert ch’en autos che van cun benzin.